SUHETO ITI AKKUB | ASIDEG KADIN TI PANUNGPALAN TI LUBONG?
Adu ti Makalasat iti Panungpalan
—Mabalin a Maysakanto
Kuna ti Biblia nga inton panungpalan, addanto pannakadadael: “Addanto dakkel a rigat a dayta ket saan pay a napasamak nanipud idi pangrugian ti lubong agingga ita . . . Iti kinapudnona, malaksid no napaababa dagidiay nga aldaw, awan ti lasag a maisalakan.” (Mateo 24:21, 22) Ngem ikarkari ti Dios nga adunto ti makalasat: “Ti lubong aglabas . . . , ngem ti agaramid iti pagayatan ti Dios agtalinaed iti agnanayon.”—1 Juan 2:17.
No kayatmo ti makalasat inton madadael daytoy a lubong ken “agtalinaed iti agnanayon,” ania ti rumbeng nga aramidem? Rugiam kadi ti agurnong kadagiti abasto wenno agisagana iti dadduma pay a kasapulam? Saan. Iyunay-unay ti Biblia a saan koma a dayta ti prioridadtayo. Kunana: “Yantangay marunawto a kasta dagitoy amin a banag, anian a kita ti tattao ti rebbeng a pagbalinanyo kadagiti nasantuan a panagbibiag ken ar-aramid ti nadiosan a debosion, nga ur-urayenyo ken agtaltalinaedkayo a silalagip unay iti kaadda ti aldaw ni Jehova.” (2 Pedro 3:10-12) Ipakita ti dadduma pay a bersikulo a ti mairaman kadagiti “amin a banag” a marunawto ket dagiti agtuturay iti daytoy dakes a lubong ken dagidiay pinilida ti agpaituray kadakuada imbes nga iti Dios. Nalawag ngarud a ti panagurnong iti material a bambanag dinatayo maisalakan.
Kinapudnona, ti pannakaisalakantayo ket nakadepende iti panangayat ken Jehova a Dios ken iti panangsursuro kadagiti ugali ken aramid a makaay-ayo kenkuana. (Sofonias 2:3) Imbes a sumurottayo lattan iti kaaduan ken ditay ikankano dagiti nalawag a pagilasinan nga asidegtayon iti panungpalan, masapul nga ‘agtalinaedtayo a silalagip unay iti kaadda ti aldaw ni Jehova.’ Babaen iti Biblia, matulongandaka dagiti Saksi ni Jehova a mangammo no kasanoka a makalasat iti dayta nga aldaw.
Ammuem ti Ad-adu Pay
Ania ti Naimbag a Damag?
Ammuem no ania ti damag manipud iti Dios, apay a nakapatpateg a maipakaammo dayta, ken no ania ti aramidentayo.
Ania Dagiti Tulbek iti Panangtarus iti Biblia?
Aniaman ti kasasaadmo iti biag, posible a matarusam ti mensahe ti Dios a nailanad iti Nasantuan a Kasuratan.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn